Bubeníková, Anna, predsedníčka Výkonného výboru Fondu národného majetku SR (2010-12-14):
Ďakujem. Vážený pán predsedajúci, vážená Národná rada Slovenskej republiky, Fond národného majetku Slovenskej republiky v súlade s dikciou zákona č. 92/1991 Zb. o podmienkach prevodu majetku štátu na iné osoby v znení neskorších predpisov predkladá Národnej rade na schválenie návrh doplnku č. 1 k návrhu na použitie majetku Fondu národného majetku v roku 2010 podľa § 28 ods. 3 písm. b) príslušného zákona a návrh na použitie majetku fondu v roku 2011 už podľa spomínaného paragrafu. Predložený materiál obsahuje okrem uznesenia vlády Slovenskej republiky, návrhu uznesenia Národnej rady, vlastných návrhov na použitie majetku fondu, predkladacej správy aj vlastný materiál, ktorý je rozdelený na štyri časti. Obsahom 1. časti je predpokladaný vývoj likvidity fondu do konca roku 2010. Tá je základom pre zostavenie očakávaného vývoja likvidity fondu na nasledujúci rok, to znamená na rok 2011. Pôvodný návrh na použitie majetku počítal s prebytkom finančných prostriedkov vo výške 17,86 mil. eur, avšak vyššie príjmy z dividend v rokoch 2009 a 2010 a nižšie plnenie záväzkov v tomto období, predovšetkým z očakávaných záväzkov vyplývajúcich zo súdnych sporov, kde zatiaľ nedošlo k plneniu, ako aj ďalšie skutočnosti ovplyvnili vývoj likvidity fondu a prispeli tak k nárastu prebytku na čiastku 45,57 mil. eur. Tieto prostriedky budú použité na plnenie záväzkov fondu v nasledujúcich obdobiach v súlade s rozhodnutiami vlády Slovenskej republiky, Národnej rady a orgánov fondu v zmysle zákona. V záujme previesť finančné prostriedky, ktoré fond získal z dividend, nad pôvodne plánovaný objem, na účet štátnych finančných aktív, a to ešte v roku 2010, vypracovali sme návrh doplnku, ktorým navrhujeme zvýšiť pôvodný rámec na použitie majetku fondu schválený Národnou radou pre rok 2010 o 237,03 mil. eur na celkový objem 611,95 mil. eur. V 2. časti teda predkladáme konkrétny návrh doplnku č. 1 k návrhu na použitie majetku v rozsahu 611,95 mil. eur. Obsahom 3. časti návrhu je bilancia príjmov a výdavkov fondu v roku 2011. V jej úvode sú vyčíslené plánované príjmy v roku 2011, ktoré fond očakáva vo výške 298,74 mil. eur. Pri ich plánovaní fond vychádzal z predpokladu, že k uzavretiu nových zmlúv v sledovanom období nedôjde. Najvýznamnejšou položkou sú príjmy z dividend, ktorých výška závisí od vývoja hospodárenia spoločností s majetkovou účasťou fondu a od spôsobu rozdelenia zisku v týchto spoločnostiach. Takto získané príjmy v zmysle dividendovej politiky transferuje fond do štátnych finančných aktív v súlade s rozhodnutím vlády Slovenskej republiky a Národnej rady. Spolu s predpokladaným zostatkom finančných prostriedkov z predchádzajúceho obdobia, ktorý je vyčíslený na 45,57 mil. eur, možno konštatovať, že celkové zdroje, ktoré by fond mohol mať k dispozícii v roku 2011 na plnenie svojich záväzkov, predstavujú čiastku 344,31 mil. eur. Ďalej sú v tejto časti materiálu uvedené plánované výdavky fondu. Na základe analýzy záväzkov a rozpočtovaných výdavkov fondu očakáva Fond národného majetku, že celkove výdavky by nemali presiahnuť čiastku 323,22 mil. eur. Medzi najväčšie výdavkové položky v rozpočte fondu patria výdavky v súlade s rozhodnutiami vlády. V roku 2011 je na tento účel, konkrétne na posilnenie štátnych finančných aktív, vyčlenená čiastka 312,07 mil. eur. V súlade s odporúčaním ministerstva financií peňažné prostriedky zabezpečí fond z dividend a zo zostatku peňažných prostriedkov z predchádzajúcich rokov. Najrizikovejšou položkou na strane výdavkov je § 30 zákona, ide o možné výdavky fondu v súvislosti so súdnymi spormi, nakoľko fond v zmysle uvedeného zákona zodpovedá celým svojím majetkom za záväzky, ktoré mu vznikajú pri uskutočňovaní činností uvedených v § 28 predmetného zákona. Na základe porovnania použiteľných peňažných prostriedkov a splatných záväzkov fondu k 31. 12. 2011 môžeme predpokladať, že bilancia fondu bude ku koncu roka prebytková, a to vo výške 21,09 mil. eur. Vychádzajúc z očakávanej bilancie príjmov a výdavkov fondu v rokoch 2010 a 2011 fond odporúča odsúhlasiť rozsah jeho použiteľného majetku podľa § 28 ods. 3 písm. b) zákona do výšky 611,95 mil. eur pre rok 2010 a 312,069 mil. eur pre rok 2011. Vláda Slovenskej republiky na svojom rokovaní dňa 6. októbra 2010 zobrala spomínané návrhy na vedomie a odporučila ich predloženie na schválenie Národnej rade Slovenskej republiky. Týmto si dovoľujem požiadať plénum Národnej rady o podporu tohto materiálu. Ďakujem.